29.9.2023
MT
Il-Ġurnal Uffiċjali tal-Unjoni Ewropea
L 242/119
59.
Jirrikonoxxi l-isforzi li saru mill-Qorti, anke fl-2021, biex tadatta għall-kundizzjonijiet tax-xogħol dejjem jinbidlu, trawwem trasformazzjoni diġitali tal-awditjar u titjib tat-teknoloġija u tal-prattiki fl-organizzazzjoni kollha biex tkompli tipprovdi servizz tal-awditjar pubbliku effettiv fl-Unjoni; huwa konxju li aktar progress f’din id-direzzjoni jirrikjedi data aċċessibbli magħmula disponibbli fil-format meħtieġ mill-Kummissjoni jew mill-Istati Membri; jistieden lill-Kummissjoni tħeġġeġ lill-Istati Membri jaħdmu lejn aktar interoperabbiltà;
60.
Jifhem li, anke fl-2021, fid-dawl tal-limitazzjonijiet imposti mill-pandemija tal-COVID-19, iċ-ċiklu tal-ħajja kollu talawditjar twettaq fil-biċċa l-kbira tiegħu b’mod diġitali, filwaqt li kopra t-tħejjija tal-awditjar, il-ġbir tal-evidenza u l-proċeduri kontradittorji, u li l-missjonijiet lejn l-Istati Membri ġew sostitwiti b’telefonati bil-vidjo li kienu jinkludu interpretazzjoni remota fejn meħtieġ;
61.
Japprezza l-istadji importanti li kkaratterizzaw ix-xena diġitali tal-Qorti fl-2021, bħall-introduzzjoni ta’ proċess robotiku għas-servizzi tal-awtomatizzazzjoni, introdott biex inaqqas x-xogħol ripetittiv b’valur baxx għat-timijiet tal-awditjar, l-awtomatizzazzjoni tal-awditjar tal-aġenziji eżekuttivi, bħala parti mill-proċess regolari tal-awditjar, u l-implimentazzjoni ta’ sistema ġdida fjamanta ta’ ġestjoni tat-traduzzjoni bbażata fuq il-cloud;
62.
Jilqa’ l-implimentazzjoni kompluta tal-pjan taċ-ċibersigurtà għall-perjodu mill-2018 sal-2021 u l-adozzjoni ta’ pjan ġdid taċ-ċibersigurtà għat-tliet snin li ġejjin (2022-2024), li jipprevedi trasferiment gradwali lejn arkitettura ta’ fiduċja żero f’konformità mad-dispożizzjonijiet stabbiliti fil-proposta għal regolament tal-Parlament Ewropew u talKunsill li jistabbilixxi miżuri għal livell komuni għoli ta’ ċibersigurtà fl-istituzzjonijiet, il-korpi, l-uffiċċji u l-aġenziji kollha tal-Unjoni; jinnota li ma ġie individwat l-ebda attakk ċibernetiku rilevanti ta’ suċċess kontra l-Qorti fl-2021 u japprezza l-importanza tal-kooperazzjoni tal-Qorti mal-Iskwadra ta’ Rispons f’Emerġenza relatata mal-Kompjuters għall-istituzzjonijiet, il-korpi u l-aġenziji tal-UE (CERT-UE); jistieden lill-Qorti żżomm livell għoli ta’ attenzjoni fuq it-theddid ċibernetiku u s-sigurtà tal-informazzjoni, speċjalment minħabba li l-għadd ta’ attakki ċibernetiċi serji żdied b’mod konsiderevoli f’dawn l-aħħar snin, u b’hekk l-istituzzjonijiet kollha tal-Unjoni saru miri attraenti għal aggressuri potenzjali; iħeġġeġ lill-Qorti twettaq valutazzjonijiet tar-riskju regolari tal-infrastruttura tal-IT tagħha;
63.
Jinnota li, fl-2021, il-Qorti ospitat b’mod konġunt l-avveniment ta’ tnedija għax-Xahar iddedikat għaċ-Ċibersigurtà Ewropea u li l-uffiċjal tad-diversità u l-inklużjoni tal-Qorti kkoordina waħda mis-sessjonijiet ewlenin għallavveniment ta’ tnedija dwar in-nisa fiċ-ċibersigurtà, li fih grupp divers ta’ nisa minn sfondi differenti kkondividew il-fehmiet tagħhom dwar il-motivazzjoni tan-nisa biex jissieħbu fil-qasam taċ-ċibersigurtà u tat-teknoloġija;
64.
Jinnota li, fl-2021, it-tisħiħ tal-linji baġitarji ġie deċiż għall-investiment f’tagħmir u f’servizzi relatati prinċipalment max-xogħol ibridu u mad-diġitalizzazzjoni, u li ntużaw ukoll approprjazzjonijiet addizzjonali biex jissaħħu l-kapaċitajiet tad-difiża ċibernetika tal-Qorti, biex isir investiment f’sistema ġdida ta’ ġestjoni tat-traduzzjoni u f’sistema ġdida ta’ ġestjoni tal-partijiet ikkonċernati, u biex tiġi implimentata s-soluzzjoni tal-firma elettronika talUnjoni;
65.
Jilqa’ d-deċiżjoni li jiġi implimentat software b’sors miftuħ mingħajr ħlas bħala komponent ewlieni tal-Qorti, bħalLinux bħala s-sistema operattiva għal diversi servers tal-infrastruttura tal-IT, is-software b’sors miftuħ Belenios għal sistema ta’ votazzjoni sigrieta u s-software b’sors miftuħ Nagios għat-timijiet tal-operazzjonijiet tal-IT tal-Qorti; josserva li l-Qorti tuża s-software b’sors miftuħ NextCloud għall-iskambju ta’ dokumentazzjoni ma’ dawk soġġetti għall-awditjar fil-qafas tas-sistema ECAFiles li topera taħt l-ogħla standards ta’ sigurtà u ta’ protezzjoni tad-data personali;
66.
Jilqa’ l-implimentazzjoni ta’ ftehimiet dwar l-ipproċessar tad-data kull meta d-data tiġi pproċessata minn partijiet terzi u l-Qorti, bħala kontrollur, għandha tiżgura l-konformità mal-Artikolu 29 tar-Regolament (UE) 2018/1725 tal-Parlament Ewropew u tal-Kunsill (3) u żżomm kontroll sħiħ fuq l-operazzjonijiet tal-ipproċessar; jinnota l-konsultazzjoni sistematika tal-uffiċjal tal-protezzjoni tad-data tal-Qorti dwar kwistjonijiet relatati mal-ipproċessar tad-data u mal-miżuri tekniċi u organizzattivi;
(3) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi firrigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).